钦定古今图书集成/明伦汇编/宫闱典/第135卷 > 《请禁男子净身》疏沈鲤
## 钦定古今图书集成/明伦汇编/宫闱典/第135卷 > 《请禁男子净身》疏沈鲤

稽古内官之设，载之《周礼》，曰“内小臣、曰阍人”、曰寺人、
曰“内竖。”虽其职掌，不过守王宫中门之禁，掌女宫之
戒令，与内外之通令。然必求正人居之，如巷伯之伦
是已。降及秦汉而下，乃以罪人充之。我朝法制，高出
前代，伏睹《大明律》一款：“凡官民之家，不得乞养他人
之子，阉割火者，违者仗一百，流三千里。”又条例一款：
“先年净身男子曾经发回，若不候朝廷收取官司明
文起送，私自来京图谋进用者，问发边卫充军。”臣等
仰窥祖宗盛心，即古除肉刑之意，所以重绝人道，预
抑奸慝也。至弘治五年，节奉孝宗皇帝圣旨：“今后敢
有私自净身的，本身并下手之人处斩，全家发边远
充军。两邻及歇家不举首的问罪。”其里老人等，仍要
时常访察。但有此等之徒，即便捉拏送官。如或容隐，
一体治罪不饶。钦此。但私净之禁虽严，而报官之路
未闻，故自宫者旋即如旧。至万历十一年，节奉圣旨：
“自宫禁例，载在《会典》，皇祖明旨甚严，乃无知小民，往
往犯禁私割，致伤和气。著都察院便行五城御史，及
通行各省直抚按衙门严加禁约。自今五年以后，民
间有四五子以上，愿以一子报官阉割者，听有司造
册送部，候收之日选用。如有私割者，照例重治。邻右
不举的，一并治罪不饶。钦此。”但报官之路虽开，起送
之例未定，故自来者纷然不已，犹有曾万寿等辈也。
夫以孝皇之明例，皇上之严旨，奚啻三令五申。乃三
数年来，有司有造一册送部者乎？有拏一私割照例
惩治者乎？法令不行，德泽不布，又何怪此辈之群聚
奏扰乎？伏望敕下臣等严行各省直抚按官，行令各
州县，“以文到之日为始，以前见在阉割，许令报名到
官。查系三十岁以下精壮可用者，姑免追究，准其记
籍。其衰老不堪者，行令各里族拘收，以后”凡情愿阉
割者，报官查明，果四五子以上，方与记籍，通前类造
清册，限半年一次送部，候各监局缺人，听司祠监奏
请本部通行在外各该衙门，查系在册人数，取具官
吏里邻不诬甘结，起送赴部，听候选用。其册籍无名，
儇巧凶恶泼赖无耻者，不许一概滥送。如有仍前私
自来京者，在外抚按有司，在内五城御史，严加访拏，
照例问以重罪。如抚按等官不许访拏，及有司不行
造册，违例起送者，听本部查参，请旨究治，务在必行
无事，姑息群黎，庶免伤残之苦而慈惠旁流。宦寺皆
端正之人，而隙窦永塞，仁至义尽，万世无弊矣。再照，
死者，人之所最重也，今自宫之徒，加以死刑而不惧
者，内臣之“员数太多，富贵太骤，选进太频，有以惑其
心耳。”我太祖高皇帝深鉴前代之失。《祖训条章》，“内府
各监局，内官各有定员，各有职掌。一监常职止五员，
一局正副止二员，官不过四品，所掌不过洒扫供奉
之事。洪武、永乐间，未尝额外滥设。其太监等官，非历
练老成，虽有聪明才俊，亦不轻授。”近年以来，则有不
然矣。皇城之内通名籍者不止万有馀人，而仓、厂、场库牟利无算，蟒衣玉带，滥赏不惜。又不三五年辄有
一选，选辄数千。以故无知小民贪图富贵，入骨熏心，
奈何欲以死刑禁之乎？臣等更望皇上恪遵祖制，凡
监局冗员非祖宗之旧者，悉为裁革；一切侵渔科索
等弊，悉为厘正。蟒玉等服，非效“劳年久、忠勤不欺者，
勿轻赐予，仍著为定例，必十年以外方行收选一次，
务使宫府一体，赏罚有章。规制既定，侥幸不萌，前项
无知之徒将不禁自息，不终为圣化之累矣。